**Kopsavilkums par Kultūras ministrijas atbalstu romu NVO 2015.gadā**.

Reģionālo konkursu rezultātā 2015.gadā ir atbalstīti 7 NVO projekti visos plānošanas reģionos, no tiem 6 romu NVO projekti.

Piemēram, **Jelgavas pilsētas un rajona čigānu biedrība „Romanu čačipen” īstenoja projektu „Līdzdarbojies!”**, kura mērķis bija veicināt romu kopienas pārstāvju iesaistīšanos sabiedriskajos procesos, kā arī romu kultūru un tradīcijas kopšanu, stiprinot biedrības kapacitāti un attīstot projektā iesaistīto cilvēkresursus. Projekta ietvaros tika organizēta radošā darbnīca “Koks mūsu dzīvē”, lai iemācītu romu un citu tautību bērniem kopīgi strādāt, vecinātu sabiedrības saliedēšanu un starpkultūras dialoga veicināšanu; bet aktivitātes “Latviešu bērnu tautas dzejas un pasakas čigānu valodā” ietvaros tika pārtulkoti latviešu bērnu tautas dzejas un pasakas romu valodā; aktivitātes “Čigānu tautības identitātes saglabāšana un nodošana nākamai paaudzēj” ietvaros jaunieši apguva romu tradicionālās kultūras prakses. Kopā projektā piedalījās ap 70 dažādu tautību cilvēku.

Savukārt, **Sabiedrības integrācijas biedrība “Alternativas” īstenoja projektu “Adventa laika ieskaņas Romu reliģijā un kristīgajā vidē”**, lai veicinātu romu ģimeņu pamatvērtības, garīgās vērtības un sabiedrības vienotību, kā arī atbalstītu romu radošo kolektīvu darbību. Projekta ietvaros tika organizēts sadraudzības vakars, apvienojot romu kopienas pārstāvjus no Valmieras, Kandavas, Sabiles, Ventspils un vieslektoru no Somijas. Turklāt projekta ietvaros notika arī dažādu nacionālo kultūru kolektīvu sadraudzības pasākums un koncerts „Urdenoro 2015” Sabiles Kultūras namā, kurā piedalījās ap 60 dalībnieku no vairākām Latvijas pilsētām. Pasākumā uzstājās latviešu, krievu, ukraiņu, baltkrievu un romu kultūras kolektīvi.

Lai veicinātu sabiedrības izpratnes līmeņa celšanu par romu holokaustu Otrajā pasaules karā Latvijā, **nevalstiskā organizācija „Baltijas romu biedrība” sadarbībā ar biedrību „Romu Kultūras Centrs” īstenoja projektu „Izstādes „Romu-čigānu holokausts Latvijā, 1941-1945” un izglītojošo pasākumu organizēšana Madonā”**. Projekta ietvaros notika svinīga izstādes atklāšana, kas pulcēja gan pašvaldības pārstāvjus, gan sabiedrības interesentus, kā arī rīkota izglītojošā lekcija vidusskolas skolēniem un skolēnu eseju konkurss par izstādes apmeklēšanas un lekcijas laikā iegūto pieredzi.

Latgales plānošanas reģionā notika divi romu integrācijas projekti. **Nevalstiskā organizācija „NĒVO DROM D” īstenoja projektu „Romu kopienas iekļaušana Daugavpils novada un pilsētas sabiedrībā”**, kura ietvaros tika organizēti šūšanas un dizaina kursi romu tautības pārstāvjiem, kā arī tiks sagatavots romu Ziemassvētku pasākums. **Nevalstiskā organizācija „ME ROMA” realizēja projektu „Ceļojums romu kultūras dzīlēs”**, iesaistot Daugavpils pilsētas un novada romus dažādās sabiedriskajās aktivitātēs (romu deju skola; izjādes ar zirgu pilsētas iedzīvotājiem; svētku vakars „Ziemassvētki ar romiem”), tādējādi mazinot negatīvus aizspriedumus pret šo tautu un veicinot to integrāciju vietējā sabiedrībā.

Dobeles jaunizveidotā romu **biedrība “ZORA-7” īstenoja kopīgo kultūras apmaiņas pasākumu**, lai mazinātu starpkultūru barjeru, veicinātu savstarpējo izpratni un cieņu dažādu paaudžu atšķirīgu tautību pārstāvju vidū, attīstot sadarbības iespējas starp sabiedrību, vietējiem romiem un Dobeles novada pašvaldības institūciju pārstāvjiem. Pasākumā piedalījās ap 50 dažādu tautību pārstāvji.

Rīgas plānošanas reģionā **ne-romu nevalstiskā organizācija „Iļģuciema sievietes” īstenoja projektu „Notiesāto romu sieviešu pilsoniskās apziņas veidošana, māksliniecisko spēju un talantu izkopšana kvalitatīvākas personības integrēšanai sabiedrībā pēc atbrīvošanās”**, kura mērķis bija romu tautības sieviešu pašvērtējuma celšana, dzīves kvalitātes uzlabošana ģimenē un sabiedrībā pēc atbrīvošanās no ieslodzījuma. Projekta ietvaros tika novadītas 12 praktiskās muzikālās darbnīcas talantu un spēju attīstīšanai, rezultātā sagatavojot kopkoncertu cietuma klubā ar Slokas romu jauniešu ansambļi „Divi brāļi”, kā arī tika nodrošināts arī 6 lekciju un praktisko nodarbību sarunu cikls par romu ģimeņu personību attīstību, tradīcijām, kultūru, savstarpējām attiecībām ģimenē, par iespējām sociālo atstumtības problēmu risināšanā. Projektā īstenošanā piedalījās romu tautības vokālais pedagogs Kaspars Arhipovs. Kopumā tika iesaistītas 17 romu sievietes.